# Και κάτι παραπάνω... Βενζίνη

Βενζίνη είναι το κλάσμα του πετρελαίου το οποίο περιέχει υδρογονάνθρακες με 5-12 άτομα άνθρακα και χρησιμοποιείται ως καύσιμο στους περισσότερους κινητήρες εσωτερικής καύσης.

Έχει διαπιστωθεί ότι την καλύτερη συμπεριφορά στον πρότυπο βενζινοκινητήρα έχει η χημική ένωση ισοοκτάνιο, ενώ την χειρότερη η χημική ένωση επτάνιο.

Η ποιότητα της βενζίνης καθορίζεται από έναν αριθμό που ονομάζεται αριθμός οκτανίου. Όσο μεγαλύτερος είναι ο αριθμός οκτανίου μιας βενζίνης, τόσο πιο καλής ποιότητας είναι.

Αριθμός οκτανίου είναι η % περιεκτικότητα σε ισοοκτάνιο ενός μείγματος ισοοκτανίου και επτανίου που έχει την ίδια συμπεριφορά στον πρότυπο βενζινοκινητήρα με τη βενζίνη που εξετάζουμε.

Για τη βελτίωση της ποιότητας της βενζίνης χρησιμοποιήθηκαν στο παρελθόν, ως πρόσθετα, ενώσεις του μολύβδου. Η συσσώρευση μολύβδου στην ατμόσφαιρα και από εκεί στα υπόγεια νερά δημιούργησε σοβαρά περιβαλλοντικά προβλήματα, γιατί ο μόλυβδος είναι τοξικός.

Σήμερα οι κινητήρες των αυτοκίνητων έχουν αλλάξει τεχνολογία και με τη βοήθεια καταλυτικών μετατροπέων λειτουργούν με αμόλυβδη βενζίνη.